เงินปอนด์ร่วงทำสถิติแตะระดับต่ำสุดในรอบ 31 ปี
เงินปอนด์ร่วงทำสถิติแตะระดับต่ำสุดในรอบ 31 ปี เมื่อเทียบกับดอลลาร์สหรัฐ
5 ก.ค. 2559

ผู้สื่อข่าวรายงานว่า เงินปอนด์ปรับตัวลดลงแตะระดับต่ำสุดในรอบ 31 ปีวันนี้ เมื่อเทียบกับดอลลาร์สหรัฐ ขณะที่นักลงทุนเริ่มซึมซับข้อมูลเศรษฐกิจที่ค่อนข้างอ่อนแรง ก่อนที่ นายมาร์ค คาร์นีย์ ผู้ว่าการธนาคารกลางอังกฤษ (BoE) จะแถลงข่าวเร็วๆนี้ โดยจะมีการเปิดเผยรายงานเสถียรภาพทางการเงิน (Financial Stability Report) เวลา 16.30 น. วันนี้ตามเวลาประเทศไทย ตามด้วยการแถลงข่าวเวลา 17.00 น.
ด้านนักวิเคราะห์คาดการณ์ว่า ธนาคารกลางอังกฤษน่าจะปรับลดดอกเบี้ยอย่างเร็วที่สุดในการประชุมเดือนนี้และเดือนหน้า เพื่อรับมือกับความผันผวนหลังการลงประชามติ โดยนักลงทุนต่างจับตาดูการแถลงข่าวดังกล่าว เพื่อประเมินทิศทางดอกเบี้ยต่อไป
ทั้งนี้ คาดว่า ผู้ว่าธนาคารกลางอังกฤษจะพูดถึงประเด็นเกี่ยวกับการจัดการความเสี่ยงในระบบการเงิน โดยอาจจะให้รายละเอียดเกี่ยวกับแนวทางการสนับสนุนเศรษฐกิจ กระตุ้นการปล่อยกู้ และส่งเสริมการลงทุน